ทอท. ขอความร่วมมือ งดปล่อยโคมลอย หวั่นกระทบการบิน
ทอท. ขอความร่วมมือ ปชช. งดปล่อยโคมลอยช่วงเทศกาลลอยกระทง หวั่นกระทบความปลอดภัย ขณะที่พื้นที่เขตภาคเหนือ จัดพิจารณาตารางการบิน อนุญาตปล่อยโคมในช่วงไม่กระทบการบิน พร้อมรณรงค์ให้ทราบถึงอุบัติเหตุที่อาจเกิดขึ้น ระบุ หากมีความจำเป็นต้องปล่อยโคมลอย ต้องทำหนังสือแจ้ง กพท.-บวท. ล่วงหน้า 7 วัน,วันที่ 9 พ.ย. 58 นายนิตินัย ศิริสมรรถการ ผู้อำนวยการใหญ่ ทอท. กล่าวว่า ช่วงเทศกาลลอยกระทง หรือ เทศกาลยี่เป็ง ในระหว่างวันที่ 24-26 พ.ย.58 จะมีประชาชนและนักท่องเที่ยวปล่อยโคมลอยตามประเพณีเป็นจำนวนมาก โดยในส่วนของ ทอท. ซึ่งบริหารท่าอากาศยาน 6 แห่ง ได้แก่ ท่าอากาศยานสุวรรณภูมิ (ทสภ.) ท่าอากาศยานดอนเมือง (ทดม.) ท่าอากาศยานภูเก็ต (ทภก.) ท่าอากาศยานเชียงใหม่ (ทชม.) ท่าอากาศยานแม่ฟ้าหลวง เชียงราย (ทชร.) และท่าอากาศยานหาดใหญ่ (ทหญ.) ได้ให้ความสำคัญในเรื่องความปลอดภัยด้านการบิน จึงขอความร่วมมือจากชุมชนและประชาชนโดยรอบท่าอากาศยาน ที่มีความจำเป็นจะต้องปล่อยโคมลอยตามประเพณี ให้ปล่อยโคมลอยในช่วงเวลาที่ไม่ส่งผลกระทบต่อการบิน โดยเฉพาะอย่างยิ่งในเขตพื้นที่ภาคเหนือ ,สำหรับท่าอากาศยานเชียงใหม่ ได้ร่วมประชุมกับสายการบิน ขอความร่วมมือพิจารณาจัดตารางการบินให้เหมาะสมในช่วงเทศกาลดังกล่าว โดยหลีกเลี่ยงทำการบินหลังเวลา 21.00 น. ของวันที่ 25 พ.ย. 58 ซึ่งเป็นช่วงเวลาที่อนุญาตให้สามารถปล่อยโคมลอยได้ตามประกาศจังหวัดเชียงใหม่ และที่ท่าอากาศยานแม่ฟ้าหลวง เชียงราย ขอความร่วมมือประชาชน ให้ปล่อยโคมลอยหลังเวลา 21.30 น. ระหว่างวันที่ 24-25 พฤศจิกายน 2558 และปล่อยโคมควันในช่วงเวลา 10.00 – 12.00 น. ของวันที่ 25 พฤศจิกายน 2558 เท่านั้น,สำหรับ ท่าอากาศยานสุวรรณภูมิ ท่าอากาศยานดอนเมือง ท่าอากาศยานภูเก็ต และท่าอากาศยานหาดใหญ่ ได้ขอความร่วมมือหน่วยงานโดยรอบท่าอากาศยาน ตลอดจนประชาชน ชุมชนต่างๆ ช่วยรณรงค์และประชาสัมพันธ์งดปล่อยโคมลอยในช่วงเทศกาลลอยกระทง อย่างไรก็ตาม ได้กำหนดเขตบริเวณใกล้เคียงท่าอากาศยานเป็นเขตปลอดภัยในการเดินอากาศ โดยให้หลีกเลี่ยงการปล่อยโคมลอย การปล่อยลูกโป่งสวรรค์ การจุดพลุและดอกไม้ไฟ รวมถึงการส่องลำแสงขึ้นบนท้องฟ้า ซึ่งอาจเป็นการรบกวนการบินของเครื่องบิน โดยได้มีการรณรงค์ให้ทราบถึงอุบัติเหตุร้ายแรงที่อาจเกิดขึ้นกับอากาศยาน และบทลงโทษทางกฎหมายที่รุนแรง ทั้งนี้ วัสดุและรูปแบบที่เหมาะสมของโคมลอย จะต้องมีขนาดที่เป็นมาตรฐานผลิตภัณฑ์อุตสาหกรรม ได้แก่ ตัวโคมต้องมีเส้นผ่านศูนย์กลางไม่เกิน 90 เซนติเมตร ความสูงไม่เกิน 140 เซนติเมตร ใช้กระดาษว่าวชนิดบาง ไม่ใช้กระดาษว่าวที่มีสีเหมือนหรือคล้ายกับสีของท้องฟ้า,นายนิตินัย กล่าวเพิ่มเติมว่า ในกรณีที่มีหน่วยงาน หรือ ชุมชน ที่อยู่ในเขตปลอดภัยในการเดินอากาศของท่าอากาศยาน มีความจำเป็นต้องปล่อยโคมลอยในเทศกาลลอยกระทง ขอให้ทำหนังสือแจ้งข้อมูลรายละเอียดก่อนล่วงหน้า 7 วัน โดยแจ้งมายังสำนักงานการบินพลเรือนแห่งประเทศไทย (กพท.) และบริษัทวิทยุการบินแห่งประเทศไทย จำกัด (บวท.) หรือพื้นที่ในจังหวัดภูเก็ตให้แจ้งไปยังนายอำเภอถลาง เพื่อออกประกาศนักบิน (NOTAM) แจ้งถึงสายการบินเกี่ยวกับกิจกรรมการปล่อยโคมลอยในช่วงเวลาดังกล่าว ส่วนที่ ทชม. ทชร. และ ทหญ.ขอให้หน่วยงานแจ้งรายละเอียดมายังท่าอากาศยานในพื้นที่นั้นๆ ได้โดยตรง เพื่อดำเนินการในขั้นตอนต่อไป และเกิดความปลอดภัยสูงสุดต่อผู้ใช้บริการท่าอากาศยาน,ทั้งนี้ ผู้ใช้บริการสามารถติดต่อสอบถามรายละเอียดได้ตามหมายเลขโทรศัพท์ดังนี้ ทชม.โทร. 0-5392-2210 ทชร.โทร. 0-5379-8177 หรือ 0-5379-8000 และ ทหญ.โทร. 0-7422-7129 และ 0-7422-7192
ทอท. ขอความร่วมมือ ปชช. งดปล่อยโคมลอยช่วงเทศกาลลอยกระทง หวั่นกระทบความปลอดภัยของการบิน พร้อมรณรงค์ให้ทราบถึงอุบัติเหตุที่อาจเกิดขึ้น ระบุ หากมีความจำเป็นต้องปล่อยโคมลอย ต้องทำหนังสือแจ้ง กพท.-บวท. ล่วงหน้า 7 วัน
ท่าอากาศยานไทย,ทอท.,ปล่อยโคมลอย,เทศกาลลอยกระทง,งดปล่อยโคมลอย,นิตินัย ศิริสมรรถการ,การบิน,ความปลอดภัยทางการบิน,ข่าว,ไทยรัฐออนไลน์,กพท.,วิทยุการบิน,ออกประกาศนักบิน,ตารางการบิน,เทศกาลยี่เป็ง